Lo suyo succesor, Sant Alberico, obtenió en 1100 lo reconoiximiento de la nueva orden por parte de lo papa Pasqual II que atorgó a lo monesterio lo “privilechio román”, lo que equivaleba a posar-lo de chos la protección de la Santa Seu; pero estió lo tercer abate, sant Esteban Harding, qui en 1119 dio a lo Císter una regla propia, la Carta de Caridat, en la que se establiban las normas comunitarias de total pobreza, d'obediencia a los bispes, de dedicación al culto divín con deixación de las sciencias profanas, y atros estatutos de la orden. En 1113 ingresa como novicio Bernal de Fontaine en unión d'una colla de familiars y amigos aplegaus en Châtillon. Quan dos anyos dimpués l'abate Esteban decide ixamplar l'ambito monastico con nuevas fundacions, devantando los cenobios de La Ferté, Pontigny, Morimond y Claraval (Campanya), ninvió ta este zaguer a Bernal y la suya chent, en parte por las dotes que se veyeban en lo nuevo monche pa la dirección d'una badía como la que li acomandaban, y en gran parte tamién pa librar a Cistels de la presencia de lo “clan” de los Fontaine, que heban preso una importancia que podeba haber floriu a beluns de los que i yeran enantes.